[]

(แบบ 56-1)

แบบแสดงรายการข้อมูลประจำปี

สิ้นสุดวันที่ 31 ธันวาคม 2548

บริษัท อกริเพียว โฮลดิ้งส์ จำกัด (มหาชน)

(AgriPure Holdings Public Company Limited)

สารจากประธานกรรมการ

กระผมมีความภาคภูมิใจที่จะรายงานถึงพัฒนาการที่สำคัญของบริษัทฯ ในปี พ.ศ. 2548 ที่ผ่านมา
โดยสามารถหยิบยกข้อมูลทางการเงินมาแสดงให้เห็นได้ใน 2 รายการสำคัญ คือ

-   ยอดขายเติบโตขึ้นจากปี พ.ศ. 2547 ในอัตราร้อยละ 20.13

-   มีกำไรสุทธิ 10.49 ล้านบาท ขณะที่ปี พ.ศ. 2547 ยังมีผลขาดทุน 2.25 ล้านบาท

ในปีที่ผ่านมาถึงแม้สภาวะดินฟ้าอากาศจะเป็นอุปสรรคสำคัญกับธุรกิจการเกษตรโดยทั่วไป
กล่าวคือได้เกิดภาวะภัยแล้งในช่วงต้นปี ขณะที่มีฝนตกหนักและน้ำท่วมในช่วงครึ่งปีหลัง
ซึ่งทำให้ผลผลิตข้าวโพดหวาน และผักสดที่เป็นวัตถุดิบสำคัญของบริษัทฯ ได้รับความเสียหาย
และส่งผลให้ต้นทุนผลิตสูงขึ้น โดยเฉพาะในไตรมาสสุดท้ายของปีอย่าางมาก
แต่ฝ่ายจัดการก็สามารถนำพาธุรกิจผ่านพ้นอุปสรรคมาได้ด้วยดีในระดับที่น่าพอใจ

บริษัทฯยังสามารถคงความเป็นผู้นำในธุรกิจข้าวโพดหวานของประเทศมีส่วนแบ่งการตลาดส่งออกประมาณร้อยละ
30 ขณะที่ธุรกิจผักสดก็สามารถขยายยอดขายได้สูงกว่าปีที่ผ่านมา
โดยขยายตลาดส่งออกไปยังทวีปออสเตรเลียเพิ่มเติมจากตลาดยุโรปและเอเชียที่ดำเนินอยู่ก่อนหน้านี้

การดำเนินธุรกิจในปี พ.ศ. 2549 ที่เพิ่งเริ่มต้นยังมีความท้าทายที่จะเกิดขึ้นจากปัจจัยหลายๆ ด้าน
ไม่ว่าจะเป็นต้นทุนที่จะปรับตัวสูงขึ้นจากราคาน้ำมันในตลาดโลก ภาวะเงินเฟ้อของประเทศ
อัตราดอกเบี้ยที่มีแนวโน้มเพิ่มขึ้น ตลอดจนการแข็งตัวของค่าเงินบาท
ซึ่งไม่เป็นผลดีกับธุรกิจส่งออกของบริษัทฯ ซึ่งอย่างไรก็ตามคณะผู้บริหาร และฝ่ายจัดการจะมุ่งมั่น
และใช้ความพยายามอย่างเต็มความสามารถที่จะผลักดันให้ธุรกิจเติบโตสร้างผลกำไรให้เพิ่มมากขึ้นตามเป้าหมายขององค์กร
ในขณะเดียวกันจะได้เริ่มศึกษาลู่ทางการลงทุนในธุรกิจเกษตรอุตสาหกรรม และอาหารอื่นๆ
เพื่อเสริมเติมความแข็งแกร่งของธุรกิจสืบต่อไป

กระผมขอแสดงความยินดีกับคณะผู้บริหาร และพนักงานของบริษัทฯอีกครั้งหนึ่ง
ถึงผลงานและพัฒนาการในปีที่ผ่านมา
และขอให้ทุ่มเทความรู้ความสามารถอย่างเต็มที่ต่อเนื่องตลอดไป

นายภูมิพัฒน์ ธนาวรพิทักษ์

ประธานกรรมการ

สารจากประธานกรรมการตรวจสอบ

เรียน ท่านผู้ถือหุ้น

บริษัท อกริเพียว โฮลดิ้งส์ จำกัด (มหาชน)

คณะกรรมการตรวจสอบได้ปฏิบัติหน้าที่ในปี พ.ศ. 2548
โดยได้รับความร่วมมืออย่างดียิ่งจากฝ่ายบริหารเหมือนที่เคยได้ปฏิบัติมา
ทำให้งานในความรับผิดชอบสำเร็จลุล่วงไปได้ด้วยดี
คณะกรรมการตรวจสอบขอรายงานมายังคณะกรรมการของบริษัทฯ
และผู้ถือหุ้นให้ทราบว่าธุรกิจของบริษัทฯ ได้มีการเติบโตของยอดขายอย่างต่อเนื่อง
และสามารถทำกำไรได้ในปีที่ผ่านมา

ปี พ.ศ. 2548 นับเป็นปีที่มีความยากลำบากในการบริหารวัตถุดิบของภาคเกษตร
โดยอุปสรรคสำคัญเกิดจากภัยธรรมชาติเนื่องจากภาวะแล้งจัดตอนต้นปี และเกิดฝนตกหนัก
น้ำท่วมในช่วงครึ่งหลังของปี ทำให้วัตถุดิบเสียหาย
ส่งผลให้โรงงานไม่สามารถบริหารต้นทุนได้ตามเป้าหมาย
อย่างไรก็ตามกลยุทธการซื้อสินค้าจากโรงงานอื่นมาช่วยเสริมยอดส่งออกก็สามารถช่วยให้บริษัทฯ
ขยายยอดขาย และเพิ่มอัตรากำไรเบื้องต้นในปีที่ผ่านมาได้เป็นอย่างดี
นับเป็นการบริหารความเสี่ยงของธุรกิจได้อย่างเหมาะสมกับสถานการณ์ความผันผวนของดินฟ้าอากาศที่จะทวีความรุนแรงยิ่งขึ้น

อย่างไรก็ตาม
ฝ่ายบริหารควรต้องมีการวางแผนอย่างรอบครอบเพื่อรองรับความท้าทายของปัจจัยต่างๆ
ที่จะส่งต่อการดำเนินงานในปี พ.ศ. 2549 นี้ ไม่ว่าจะเป็นภาวะเงินเฟ้อ
และอัตราดอกเบี้ยที่จะส่งผลให้ต้นทุนผลิตปรับตัวสูงขึ้น
ตลอดจนค่าเงินบาทที่แข็งขึ้นซึ่งจะไม่เป็นผลดีต่อภาคการส่งออก

สำหรับการจัดการ และระบบงานภายในของบริษัทฯ นั้น ฝ่ายบริหารได้มีการจัดทำรายงานสรุป
และทบทวนข้อมูลตามมาตรฐานทางบัญชีอย่างเหมาะสม มีระบบการควบคุมที่ยอมรับได้
มีฐานข้อมูลที่เพียงพอที่จะใช้เป็นเครื่องมือในการบริหาร และตัดสินใจ ในสาระสำคัญต่าง ๆ
อย่างมีหลักเกณฑ์ นอกจากนี้เครื่องมือควบคุมภายในตามหลักการกำกับดูแลกิจการที่ดี
ก็ได้เริ่มมีการนำมาใช้อย่างเป็นรูปธรรมมากขึ้น การเปิดเผยสารสนเทศที่สำคัญให้กับสาธารณชน
และผู้ถือหุ้นทำได้ครบถ้วนสมบูรณ์ จนบริษัทฯ ได้รับการจัดอันดับจาก
“สมาคมส่งเสริมสถาบันกรรมการบริษัทไทย” หรือ IOD ให้อยู่ใน Quartile ที่ 2
ร่วมกับบริษัทชั้นนำอื่นๆ จากการประเมินผล เรื่อง การบริหารงานตามหลักธรรมาภิบาล

สุดท้ายนี้ คณะกรรมการตรวจสอบมีความเห็นว่าแนวทางที่บริษัทฯ ได้ดำเนินการอยู่
เป็นทิศทางที่ค่อนข้างสอดคล้องกับสภาพแวดล้อมของอุตสาหกรรม
แต่ควรต้องมีการเตรียมแผนรองรับกับปัจจัยที่จะมีผลกระทบกับธุรกิจ เช่น สภาวะดินฟ้าอากาศ
ต้นทุนที่มีแนวโน้มปรับตัวสูงขึ้น ตลอดจนความผันผวนของค่าเงิน
หากฝ่ายจัดการสามารถบริหารความเสี่ยงต่าง ๆ ที่อาจจะเกิดขึ้น
คณะกรรมการตรวจสอบมีความมั่นใจว่าธุรกิจของบริษัทฯ จะสามารถเติบโต
และสร้างผลกำไรได้ต่อไป

ขอแสดงความนับถือ

  (นายวีระวัฒน์ ชลวณิช)

ประธานกรรมการตรวจสอบ

สารบัญ

 หน้า

ส่วนที่ 1 ข้อมูลสรุป (Executive Summary) 1

ส่วนที่ 2 บริษัทที่ออกหลักทรัพย์ 2

1. ปัจจัยความเสี่ยง 3

2. ลักษณะการประกอบธุรกิจ 6

3. การประกอบธุรกิจของแต่ละสายผลิตภัณฑ์ 12

4. การวิจัยและพัฒนา 24

5. สินทรัพย์ของบริษัทและบริษัทย่อย 25

6.  โครงการดำเนินงานในอนาคต 28

7.  ข้อพิพาททางกฎหมาย 30

8.  โครงสร้างเงินทุน 31

9.  โครงสร้างการจัดการ 32

10. การควบคุมภายใน 45

11. รายการระหว่างกัน 47

12. ฐานะการเงินและผลการดำเนินงาน 51

13. ข้อมูลอื่นที่เกี่ยวข้อง 64

ส่วนที่ 3 การรับรองความถูกต้องของข้อมูล 65

เอกสารแนบ รายละเอียดเกี่ยวกับผู้บริหาร และผู้มีอำนาจควบคุม

โครงสร้างองค์กรของบริษัทริเวอร์แคว อินเตอร์เนชั่นแนล อุตสาหกรรมอาหาร จำกัด